"Allermest generende er motorcykler for fuldt drøn - der bør kunne sættes ind mod disses grove overskridelser af motorstøj", skrev en læser på dr.dk, da vi for nylig spurgte, om I er generet af støj. "Vi bliver ofte vækket af motorcykler", skrev en anden, mens en tredje var "vred over, at politiet aldrig stopper motorcykler med larmende lydpotter".

Men en del køretøjer er faktisk godkendt til at larme meget, viser data fra Motorregistret.

Ejer man en Harley FXE fra 1983, må motoren for eksempel larme 104 decibel, når man gasser op. Det er højere end grænsen for Orange Scene på Roskilde Festival, hvor publikum maksimalt må udsættes for 103 decibel.

En almindelig familiebil som en ny Peugeot 208 må derimod kun larme med 75 decibel.

Der er milevid forskel på de to lyde. Det kræver næsten 1000 gange mere lydenergi at producere 104 decibel, end det kræver at producere 75.

Så meget må de larme 115 dB - Ferrari 458 AB 110 dB - Ducati Paningale R 106 dB - Mercedes A 45 AMG 104 dB - Lamborghini Gallardo 5,0 V10 102 dB - Harley Davidson FXST 103 dB - Maserati Grancabrio MC 100 dB - Suzuki GSX-S1000 (Konkrete eksempler fra Motorregistretøjgrænsen kan variere fra årgang til årgang)

DR-læsere er irriterede på motorcykler

DR sætter i øjeblikket fokus på trafikstøj, og da vi spurgte læserne på dr.dk, hvad de var generede af, pegede mere end 1.500 på larm fra motorcykler.

Derfor har DR’s Undersøgende Databaseredaktion undersøgt, hvor meget man egentlig må larme med sit køretøj – og det viste sig at være ret komplekst at svare på.

Der er nemlig ikke nogle generelle grænser for motorstøj. Hver enkelt model bil og motorcykel har sin egen grænse, som blandt andet afhænger af produktionsåret og motorens størrelse. Det kaldes en typegodkendelse, og tommelfingerreglen er, at når først køretøjet har fået godkendelsen, gælder støjgrænsen resten af dets levetid.

Nogle køretøjers godkendelse går helt tilbage til den danske udstyrsbekendtgørelse fra 1955, mens nyere biler ofte har fået deres godkendelse i et andet EU-land - og så gælder reglerne også herhjemme, oplyser Færdselsstyrelsen.

Stille som en opvaskemaskine